Jane Austen

Liv

Jane Austen var datter av en prest i Hampshire, George Austen (1731–1805), og hans kone Cassandra (1739–1827). Etter noen få måneder hjemme plasserte Austens mor henne hos Elizabeth Littlewood, en kvinne som bodde i nærheten. Hun var amme for Austen i ett år eller 18 måneder. I 1783, i henhold til familietradisjonen, ble Jane og søsteren Cassandra sendt til Oxford for å bli undervist av Mrs. Ann Cawley, og senere på året flyttet de med henne til Southampton. Begge jentene fikk tyfus, og Jane var døden nær. Jane Austen vokste opp blant fem brødre og en søster, og levde siden et rolig, ugift liv sammen med familien. 
De første 25 årene i sitt liv tilbrakte Jane i Hampshire, men da faren pensjonerte seg solgte familien alt og flyttet til Bath. Etter farens død flyttet moren og Jane til brødrene, og bosatte seg senere i et lite hus like i nærheten.
Austen var lenge plaget med sykdom, og hun flyttet for å komme nærmere legen sin. Hun døde i Winchester, 18. juli 1817, 41 år gammel. Det er mange teorier om hva hun døde av, blant annet brystkreft, Addisons sykdom og tuberkulose.

Forfatterskap

Alt som ung begynte Jane Austen å skrive, påvirket av Shakespeare og engelsk romankunst så vel som av samtidens skrekk- og triviallitteratur. 
Faren oppmuntret henne til å skrive, men hun var svært sjenert og ville ikke at noen skulle se at hun skrev. Hun skrev derfor i all hemmelighet på små lapper ved sitt sybord. Hun skrev ingen av sine store verker mens hun levde i Bath.
En del tekster skrev hun i brevform til sin familie, der de ble lest høyt. Dette hadde hun ikke noe imot. Jane var en periode forlovet med en rik mann, men brøt forlovelsen, og verken Jane eller hennes eldre søster Cassandra ble noensinne gift. Likevel levde de et sosialt og aktivt liv. Av Jane Austens seks store romaner ble 4 publisert anonymt mens hun levde – med påskriften «By a Lady».
En av de mest kjente skikkelsene i Jane Austens bøker er Mr. Darcy, som har sjarmert en hel verden (i alle fall den kvinnelige delen). Hans tause vesen, strenge blikk og krasse kommentarer gjør ham først mindre sympatisk, men etter hvert som handlingen i romanen skrider fram, blir det avdekket at han har en skjønn og inderlig ærlighet. En mann som utretter ting uten å tenke på å få noe til gjengjeld. Det er blitt spekulert om at denne rollen er inspirert av en mann med navnet Tom Lefroy, som Jane Austen skal ha blitt kjent med via bekjente, men som ikke falt i smak hos foreldrene da de ønsket at hun skulle gifte seg med en som var bedre bemidlet. Han skal ha vært politisk engasjert og kom fra Irland. Han skal senere ha innrømmet overfor sin nevø at de hadde et kortvarig forhold, men at det var en "boyish love". Han skal også ha vist sin respekt ved å reise tilbake til England for å være til stede under hennes begravelse.
Mr. Darcys kvinnelige motstykke i boken Stolthet og fordom er den opplyste Elizabeth Bennet. Hun er en av de få kvinnene som faktisk ser ting som de er, og ikke overdramatiserer. Hennes kloke svar og uforstilte vesen fengsler etter hvert den vanligvis så uberørte Mr. Darcy.

Film

I september 2007 kom det en film som er løst basert på hennes liv. I filmen Becoming Jane spilles Jane Austen av Anne Hathaway.